《述忧 其二》
清代·姚莹

天风作海涛，六合恣一吹。巨浸淹北斗，何处著大地？

飘飘断梗流，溟涬将安致？鸿蒙忽已远，莫问开辟意。

苒苒优昙花，业风偶飘坠。一沾道傍污，素质委泥渍。

蹂躏何足道，惜此天人瑞。达哉庄叟论，齐物以为志。

作者简介：（1785—1853）安徽桐城人，字石甫，一字明叔，号展和，晚号幸翁。嘉庆十三年进士。鸦片战争期间为台湾道，与达洪阿设计击退英军。战后以“冒功欺罔”贬官四川。咸丰初复起用，赴广西镇压太平天国起义。官终湖南按察使。师事从祖姚鼐，工诗，文章善陈时事利害。鸦片战失败后，寻求御侮之策，著《康輶纪行》、揭英侵藏野心，欲使朝廷戒备。有《中复堂全集》。